Marika
Chapter 4
A sa la'ki vakatavuvuli tale o Koya ena bati ni baravi ka lewevuqa na tamata sa soqoni vata mai vua, a sa vodoka kina o koya e dua na waqa ka sa dabe kina ka tiko mai wai; o ira na lewevuqa era sa qai tucake tu e bati ni baravi ka vakarorogo yani ni sa tiko mai wai o Koya.
2 A sa vakatavulica vei ira e levu na ka ena vosa vakatautauvata, vakatavuvuli tiko vei ira.
3 "Dou vakarorogo! ka raica, e dua na daukakaburaki sa la'ki kabukaburaki.
4 "Ena gauna sa kakakaburaki tiko kina, ka eso nai tei sa lutu ena tutu ni sala; a ra sa vuka mai na manumanu vuka ka mai kania.
5 "Ka e so sa lutu kina vanua veivatu, ka sega ni levu kina na qele; sega ni bera na kena tubu cake vakatotolo ka ni sega ni vavaku na kena qele.
6 "Ia ni sa cila mai na siga a sa malai, ka raqosa ni sa sega ni lako sobu na wakana.
7 "Ka eso nai tei sa lutu ki na veiwa vakavotona; a sa tubu cake na veiwavakavotona ka solega, ka sa sega ni vua rawa kina.
8 "Ia eso nai tei sa lutu kina qele vinaka a sa tubu cake ka vuataka na vua vinaka, a sa vuavuai vakalevu: Sa vuai tolusagavulu eso, sa vua i onosagavulu eso, ka vua i drau eso."
9 A sa tukuna vei ira, "O koya sa vakadaligana me rogoca, ka rogoca sara!"
10 Ia ni sa tiko duaduaga o koya, ka era sa taroga eso sa dau volekati koya kei iratou na lewe tinikarua ena vuku ni vosa vakatautauvata.
11 A sa tukuna vei ira o koya, "sa soli vei kemudou mo dou kila na ka vuni ni matanitu ni Kalou; ia vei ira mai taudaku, ena tukuni na ka kecega ena vosa vakatautauvata,
12 "E dina 'Ni ra raica tiko ka era sega ga ni kila, Era na rogoca ka sega ni taura rawa; Ka ra sega ni bau via veisau, Me vosoti kina na nodra i valavala ca."
13 Sa qai tukuna vei ira, dou se sega li ni taura rawa na vosavakatautauvata oqo? Mo dou na qai kila vakacava na vosa vakatautauvata kece?
14 "Na daukakaburaki sa kakaburaka na vosa.
15 "Sai ira oqo ena tutu ni sala ka kaburaki kina na vosa. Ni ra sa rogoca, ka vakasauri na nona lako mai o Setani ka mai kauta tani na vosa sa kaburaki e yalodra.
16 "Sa vaka talega kina o ira sa kaburaki kina vanua vei vatu, ni ra sa rogoca na vosa, e sega ni bera nodra ciqoma ena yalo e vakavinavinaka;
17 Ka sega ni vakawakana tu na nodra bula, e ka ni dua ga na gauna lekaleka na nodra gumatua tiko. Ni sa tarai ira na veika rarawa se na veivakacacani ena vuku ni vosa, a ra sa bale sobu kina.
18 Sai ira oqo ka kaburaki ki na veiwakavakavotona; era sa rogoca vinaka na vosa,
19 "Na nodra rui kauwaitaka na veika vakavuravura nai yau e veivakacalai kei na nodra gadreva na veika tale eso, ka sa yaco kina me solegi na vosa, ka sa sega ni vuavuai rawa kina.
20 "Ia sai ira oqo ka kaburaki kina qele vinaka, era sa rogoca na vosa, ka tugana, sara a ra sa vuavuai: sa vua i tolusagavulu eso, sa onosagavulu eso, ka vua i drau eso."
21 Sa tukuna talega vei ira, sa kau beka mai na cina me mai biu ena ruku ni sova, se e ruku ni loga? se me mai biu ena kenai tutu ni cina dina ga?
22 Ni na sega ni rawa me vunitaki e dua na ka me na sega ni vakatakilai, se me dua na ka me tabonaki tikoia ena cereki ga mai.
23 "Kevaka e dua e vakadaligana me rogoca, ka me rogoca sara."
24 A sa tukuna vei ira, "dou qarauna na ka dou dau rogoca. Nai vakarau ga dou vakarautaka, ka ena vakarautaki tale vei kemudou, ka ena soli vakalevu vei kemudou, ke dou rogoca sara.
25 "Ke dua sa tu vua e dua na ka, ena soli vakalevu vua; ia ke dua e sega ni dua na ka e tu vua, ena kautani tale mai vua na ka sa bau tu rawa vua."
26 A sa tukuna o Koya, na matanitu ni Kalou sa vaka e dua na tamata sa kaburaka kina qele na i tei.
27 "Sa moce ena bogi ka yadra cake ena siga, a sa tubu nai tei oqo ka sa babasika na kena coke, a sa sega ni kila o koya na kena vakatuburi.
28 "Na qele e vakatubura cake nai tei, ka sa basika mai liu na drauna motomoto, ka tarava na kena sola, ka tarava na vuana ena sola."
29 "Ia ni sa matua na vuana, sa kauta mai na nona i sele ni tatamusuki ka tamusuka, baleta ni sa gauna ni tatamusuki."
30 A sa tukuna o Koya, na matanitu ni Kalou sa vakatautauvatani ena cava? Se na vosa vakatautauvata cava me rawa ni da kila kina?
31 Esa vaka na sore ni musita, ka sa kaburaki kina qele, ka sore ni i tei somidi daudua vei ira kece na i tei sa kaburaki;
32 "Ia ni sa kaburaki, a sa tubu cake me yaco me vu ni kau vakaitamera duadua vei ira nai tei era kaburaki, a ra sa dui tubu na vei tabana mera tebaraka yani, ka ra dau mai vakaruru ka vakasova kina na manumanu vuka."
33 Sa dau vosataka ga e levu na vosa vakatautauvata vei ira me rawarawa na nodra taura.
34 Ia na Nona vosa vei ira e vosa tikoga ena vosa vakatautauvata. Ni ratou sa la'ki tiko vaka iratou ga, sa qai vakamacalataka na veika kece vei iratou na nona tisaipeli.
35 Ni sa yakavi mai ena siga vata tikoga o ya, a sa tukuna vei iratou, "medatou lako ka takoso mada yani ki tai kadua."
36 A ratou sa vakavodoki koya sara ena dua na waqa me vaka ni ratou dau vakaliuci Koya, ka ra sa biu mai na lewe vuqa. Ka so tale na waqa lalai e veitomani kaya vei koya.
37 Ka sa tubu e dua na cagi tokavuki kaukauwa sara, ka sa tekivu me sega na waqa ena wai, mai na kaukauwa ni biau ni sevuka na loma ni waqa.
38 Ia sa davo mai mua i muri o Koya, ka davoca tiko e dua nai lokoloko ka, e ratou sa mai vakayadrati Koya ka tukuna, "qasenivuli o sega ni bau kauwaitaka li ni da na mate?"
39 A sa tucake mai o Koya ka vunauca na cagi, ka tukuna ki na wasawasa, "mo maravu mai, ka tu vakadua!" A sa ruru na cagi ka sa yaco e dua na maravu levu.
40 Ia sa tukuna vei ira o koya, "a cava dou sa rui domobula kina? Sa sega li na nomudou vakabauta?"
41 Sa dua na ka na levu ni nodratou qoroqoro ka veitukuniyaka vakairatou, o cei oqo, me talairawarawa tu vua na cagi kei na wasawasa!"
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn